《寿邳州致仕都督韩公八十》
明代·程敏政

纳节归来二十秋，丹心犹在雪盈头。口传豹略勋名远，身赐龙衣宠眷优。

寿域拟过周尚父，辕门相近汉留侯。贤郎接武先诸将，新总军储十万舟。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。